Muhabbat Shamayeva, Izro Malakov O'zbekistonda yana katta sahnada
O'zbekiston xalq artistlari Muhabbat Shamayeva va Izro Malakov, Buxoro yahudiylari va endilikda amerikaliklar, ilk bor respublikada katta konsert berganidan boshi osmonda.
TOSHKENT — Malakov Amerikada yetishtirayotgan shogirdlarini ham o'zbek ommasiga tanishtirdi. Kelasi hafta bu hofizlar Shahrisabzda o'tadigan xalqaro maqom festivalida ham ijro etadi. "Amerika Ovozi" bilan suhbatda Muhabbat Shamayeva O'zbekistonning qadri, o'zbek muxlislar va nega Amerikada yashashi haqida so'zladi. "Olisdaman lekin qalbimda hamon O'zbekiston artistiman, xuddi shu yerda yashaydigan odamdek ijod qilaman", - deydo Shamayeva. Nima uchun unda AQShda yashaysiz? - degan savolga u 1980-yillarda, Sovet davrida, yahudiylarga nisbatan siyosiy munosabat salbiy bo'lgani va Amerika bu elat vakillariga eshik ochgani, jumladan Buxoro yahudiylariga boshpana berganini sabab qilib ko'rsatadi. Shamayevaning butun oilasi o'zi bilan Nyu-Yorkning Kvins tumanida yashaydi. Aynan shu hudud Buxoro yahudiylarining zamonaviy makonidir. Ular bu tumanda o'z markazlari, matbuoti, ibodatxona va boshqa dargohlariga ega. O'zbekistonning AQShdagi elchixonasi o'tkazgan madaniy tadbirlarni qizitadiganlar ham aynan Buxoro yahudiylaridan iborat ijodkorlardir. Jamoa azaldan O'zbekiston hukumati bilan apoq-chapoq. Islom Karimov davrida ham aloqa ijobiy edi. Respublika ularga yopilmagan. Lekin, deydi san'atkorlar, bugun o'zgacha kayfiyat hukmron. Ular O'zbekiston bu insonlar bilan haqiqatda faxrlanishi, hamkorlik qilishni istashi va bu istak real ekanini isbotlamoqda. Izro Malakov deydiki, u yillardan beri O'zbekistonga mehmonlar olib keladi. Musiqiy-madaniy targ'ibotdan tashqari mamlakatning xorijga notanish jihatlarini reklama qilishga ham urinadi. Malakov fikricha, o'zbeklarning oilaviy qadriyatlari ayniqsa bebaho. "O'zim yahudiy, lekin butun vujudim va jasadim o'zbek", - deydi Malakov ham sahnada, ham "Amerika Ovozi" bilan suhbatda o'zlik haqida so'zlar ekan. O'zbekchilik uning uchun milliy qadriyatlar, odob-ahloq va ma'naviy boylikdan iborat. Musiqa, xususan maqom, ularni o'zida mujassam etgan yo'nalish, deydi san'atkor. Turkiston san'at saroyidagi konsert nafaqat ijodiy kecha balki siyosiy tadbir ekanini Malakov tan oladi. Buxoro yahudiylari uchun katta sahnalar ochiq ekani O'zbekiston naqadar bag'rikeng yurt ekanini ko'rsatadi, deydi u. Buxoro yahudiylari faqat O'zbekiston hukumati emas, Amerika siyosiy doiralariga ham yaqin. O'zlarini madaniyat elchilari va o'zaro manfaatlarni olg'a surishga qodir iqtidorli jamoa deb biladi. Muhabbat Shamayeva va Izro Malakov bilan suhbatlarda ular bu borada faxr bilan so'zladi. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.